Bojxona qiymati deklaratsiyasini toʻldirish tartibi toʻgʻrisidagi yoʻriqnomaga oʻzgartirish va qoʻshimchalar kiritish haqida
(resolution, 2022-09-16)

Oʻzbekiston Respublikasining Bojxona kodeksi, Oʻzbekiston Respublikasi Prezidentining 2022-yil 27-apreldagi PF-122-son “Bojxona maʼmuriyatchiligini yanada takomillashtirishga doir qoʻshimcha chora-tadbirlar toʻgʻrisida”gi Farmoni va Oʻzbekiston Respublikasi Vazirlar Mahkamasining 2022-yil 6-apreldagi 160-son “Oʻzbekiston Respublikasi bojxona hududiga olib kiriladigan tovarning bojxona qiymatini aniqlash tartibi toʻgʻrisidagi nizomni tasdiqlash haqida”gi qaroriga muvofiq Oʻzbekiston Respublikasi Davlat bojxona qoʻmitasi qaror qiladi: 1. Oʻzbekiston Respublikasi Davlat bojxona qoʻmitasining 2017-yil 8-fevraldagi 01-02/8-4-son qarori (roʻyxat raqami 2868, 2017-yil 14-mart) (Oʻzbekiston Respublikasi qonun hujjatlari toʻplami, 2017-y., 11-son, 176-modda) bilan tasdiqlangan Bojxona qiymati deklaratsiyasini toʻldirish tartibi toʻgʻrisidagi yoʻriqnomaga ilovaga muvofiq oʻzgartirish va qoʻshimchalar kiritilsin. 2. Mazkur qaror Oʻzbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish boʻyicha vakili va Oʻzbekiston Savdo-sanoat palatasi bilan kelishilgan. 3. Mazkur qaror rasmiy eʼlon qilingan kundan eʼtiboran kuchga kiradi. 1. 17-bandda: a) 5-kichik bandda: uchinchi xatboshi quyidagi tahrirda bayon etilsin: “Bojxona qiymati 2 va 3-usullar boʻyicha aniqlanganda, mazkur grafa toʻldirilmaydi. Bunda, bojxona qiymatini 2 va 3-usullar boʻyicha aniqlash uchun foydalanilgan axborot manbalari 20-grafada koʻrsatiladi.”; toʻrtinchi — yettinchi xatboshilar chiqarib tashlansin; sakkizinchi — yigirmanchi xatboshilar tegishli ravishda toʻrtinchi — oʻn oltinchi xatboshilar deb hisoblansin; oʻn beshinchi xatboshi quyidagi tahrirda bayon etilsin: “Bojxona qiymati 1-usul asosidagi 6-usul boʻyicha aniqlanganda, bojxona qiymatini aniqlashda foydalanilgan hujjatlar koʻrsatiladi.”. b) 30-kichik bandda: ikkinchi xatboshi quyidagi tahrirda bayon etilsin: “Mazkur grafada bojxona qiymatini 2 va 3-usullar hamda ushbu usullar asosidagi 6-usul boʻyicha aniqlash uchun foydalaniladigan axborot manbalari koʻrsatiladi.”. oʻninchi — oʻn oltinchi xatboshilar chiqarib tashlansin; oʻn yettinchi — yigirma uchinchi xatboshilar tegishli ravishda oʻninchi — oʻn oltinchi xatboshilar deb hisoblansin; oʻninchi xatboshidagi “boshqa axborot manbalaridan” degan soʻzlar “muqobil manbalardan” degan soʻzlar bilan almashtirilsin; oʻn ikkinchi xatboshidagi “axborot manbasi (masalan, internet sayti nomi va h.k.)” degan soʻzlar “muqobil manba” degan soʻzlar bilan almashtirilsin; quyidagi mazmundagi oʻn yettinchi xatboshi bilan toʻldirilsin: “Muqobil manba sifatida ishlab chiqaruvchi korxonalar yoki yetkazib beruvchilarning rasmiy eʼlon qilinadigan maʼlumotnomalari, byulletenlari, birja kotirovkalari, prays-varaqlardan, ular uyushmalari yoki birlashmalarining yigʻma narx maʼlumotnomalaridan, tovarlarni ishlab chiqaruvchi xorijiy kompaniyalar vakolatxonalarining, ularning rasmiy roʻyxatdan oʻtkazilgan dilerlari yoki distribyutorlarining maʼlumotlaridan, davlatlararo maʼlumot almashinuvi yoʻlga qoʻyilgan davlatlardan olingan narx maʼlumotlari, baholash faoliyati toʻgʻrisidagi qonun hujjatlarida nazarda tutilgan tartibdagi baholash hisobotlari, ichki bozorni oʻrganish dalolatnomalari, shuningdek, narxlar konyunkturasini xolis shakllantiradigan umumiy foydalaniladigan narx toʻgʻrisidagi maʼlumotlarning boshqa ishonchli manbalari qabul qilinishi mumkin.”. 2. 18-bandning 44-kichik bandi quyidagi tahrirda bayon etilsin: “44) “Qoʻshimcha maʼlumotlar” grafasi. Mazkur grafada bojxona qiymatini 4-usul asosidagi 6-usul boʻyicha aniqlash uchun Oʻzbekiston Respublikasi Vazirlar Mahkamasining 2022-yil 6-apreldagi 160-son qarori bilan tasdiqlangan Oʻzbekiston Respublikasi bojxona hududiga olib kiriladigan tovarning bojxona qiymatini aniqlash tartibi toʻgʻrisidagi nizomga muvofiq foydalanilgan matematik hisob-kitob koʻrsatiladi.”. 3. 3-ilovada: a) 1-bandda: “v” kichik band quyidagi tahrirda bayon etilsin: “v) bojxona organlari qoʻllaydigan xavfni boshqarish tizimi tomonidan oʻrta yoki yuqori koʻrsatkichga ega xavf darajasi aniqlangan hollarda, agar maʼlum qilingan bojxona qiymati oxirgi toʻqson kalendar kun ichida olib kirilib, 1-usulda qabul qilingan tovarning bojxona qiymatidan past boʻlsa*: joʻnatuvchi mamlakat bojxona deklaratsiyasi**; baholanayotgan tovarni yetkazib berilishiga aloqador boʻlgan uchinchi shaxslar bilan kontraktlar***; baholanayotgan tovarni yetkazib berilishiga aloqador boʻlgan uchinchi shaxslar uchun toʻlov hisoblari***. * Agar toʻqson kalendar kun ichida aynan bir xil yoki oʻxshash tovarlar 1-usulda olib kirilganligi toʻgʻrisida maʼlumotlar mavjud boʻlmasa, bir yuz sakson kalendar kun ichida ushbu usulda olib kirilgan aynan bir xil yoki oʻxshash tovarlarning bojxona qiymati solishtirish uchun qoʻllanilishi mumkin. ** Agar joʻnatuvchi mamlakat bojxona yuk deklaratsiyasida tovarning bojxona qiymati koʻrsatilmagan boʻlsa yoki ushbu mamlakatning qonunchilik hujjatlarida tovarni olib chiqishda bojxona deklaratsiyasini rasmiylashtirish nazarda tutilmagan boʻlsa, u holda bojxona yuk deklaratsiyasi oʻrniga joʻnatuvchi mamlakatning bojxona organlari tomonidan tasdiqlangan tovarning qiymatini aks ettiruvchi boshqa hujjat taqdim etilishi mumkin. *** Agar bunday hujjatlarni taqdim etishning imkoniyati mavjud boʻlmasa, sotuvchi yoki sotib oluvchining yozma tushuntirishlari, shu jumladan bunday hujjatlar toʻgʻrisidagi maʼlumotlar qabul qilinishi mumkin.”; quyidagi mazmundagi “g” kichik band bilan toʻldirilsin: “g) bitim taraflarining oʻzaro bogʻliqligi olib kiriladigan tovarlar bilan tuzilgan bitim qiymatiga taʼsir qilmaganligini tasdiqlash maqsadida ixtiyoriy ravishda: aynan bir xil yoki oʻxshash tovarlar sotuvchi bilan oʻzaro bogʻliq boʻlmagan sotib oluvchilarga Oʻzbekiston Respublikasi bojxona hududiga olib kirish uchun sotilganda, uning qiymatini tasdiqlovchi hujjatlar; bojxona qiymati 4 yoki 5-usullar bilan aniqlangan aynan bir xil yoki oʻxshash tovarlarning bojxona qiymatini tasdiqlovchi hujjatlar; sotuvchining Oʻzbekiston Respublikasidan boshqa mamlakatlarga yuborilgan aynan bir xil tovarlar toʻgʻrisidagi maʼlumotlar.”; b) 2-bandda: “a” kichik bandi “bojxona deklaratsiyasi” degan soʻzlardan keyin “roʻyxat raqami va unga tegishli tovar tartib raqami” degan soʻzlar bilan toʻldirilsin; “b” kichik bandi quyidagi tahrirda bayon etilsin: “b) qiymatga tuzatishlar kiritish amalga oshirilishi lozim boʻlgan hollarda tovarni Oʻzbekiston Respublikasi bojxona hududiga olib kiriladigan joyga yetkazib berilgunga qadar qilinadigan xarajatlarni tasdiqlovchi hujjat va maʼlumotlar****. **** Mazkur hujjatlar tovarning yetkazib berish sharti, transport turi yoki geografik manzillarda farq boʻlganda, taqdim qilinishi mumkin. Masalan: yetkazib berish sharti uchun EXW va CIP farqi; transport turi uchun havo transporti va avtotransport farqi. Agar ushbu maʼlumotlar bir xil yoki miqdoriy jihatdan bir-biriga yaqin boʻlsa, shuningdek, 2 yoki 3-usulni qoʻllash uchun asos boʻlgan bojxona qiymati bojxona organi tomonidan taqdim etilsa, mazkur hujjatlar taqdim qilinmasligi mumkin.”.